《赋落花以宋元宪金谷楼危到地香得香字》
明代·刘丞直

英华本天性，开谢任年光。
自是春风改，那因夜雨伤。
低回飘绮席，荏苒度雕墙。
翠雾当窗合，红云匝地香。
点泥登燕垒，添蜜入蜂房。
剪彩夸西苑，成妆诧寿阳。
角哀番塞曲，径远误渔郎。
但使灵根在，重看锦树芳。

作者简介：元末明初赣州府赣县人，字宗弼。元顺帝间至正进士。入明任国子司业，官至浙江按察佥事。工诗，有《雪樵诗集》。